送廖倚歸衡山
作者：梅堯臣
朝代：宋

paragraphs: 雌猿夜啼別湘東，曉尋故人背孤桐。
孤桐有聲彈不響，弦絕曲在埋蒿蓬。
知音萬古期必逢，今日已聞天下雄。
陟山涉水不辭遠，文章大名居禁中。
扣門一見顔色喜，抱琴三歎含徵宮。
九疇不汨微禹力，堯舜豈無明與聰。
推根致本賢意合，敘述況值太史公。
貿金得玉莫忘寶，却過洞庭乘朔風。
猿休啼月月色好，還來舊山伴狙翁。